b"\n_START_ARTICLE_\nVelociraptor\n_START_SECTION_\nMorfologia\n_START_PARAGRAPH_\nVelociraptor era un dromeos\xc3\xa0urid de mida mitjana. Els adults mesuraven fins a 2,07 metres de llargada, 0,5 metres d'al\xc3\xa7ada al maluc, i pesaven fins a 15\xc2\xa0kg. El crani, que arribava fins a 25\xc2\xa0cm de llargada, estava particularment corbat cap amunt; era c\xc3\xb2ncau a la superf\xc3\xadcie superior i convex a la inferior. Les mand\xc3\xadbules estaven dotades d'entre 26 i 28 dents ben espaiades a cada banda, cadascuna m\xc3\xa9s dentada a la part posterior que l'anterior \xe2\x80\x93 possiblement una adaptaci\xc3\xb3 que millorava la seva capacitat de capturar i agafar preses r\xc3\xa0pides._NEWLINE_ _NEWLINE_Velociraptor, com altres dromeos\xc3\xa0urids, tenia grans mans amb tres urpes molt corbades, similars en configuraci\xc3\xb3 i flexibilitat als ossos de les ales dels ocells moderns. El segon dit era el m\xc3\xa9s llarg dels tres, mentre que el primer era el m\xc3\xa9s curt. L'estructura dels ossos carpals evitava la pronaci\xc3\xb3 del canell i obligava les mans a quedar amb la superf\xc3\xadcie palmar mirant cap endins, no cap avall. Com en altres ter\xc3\xb2podes, el primer dit del peu era una petita urpa vestigial. Tanmateix, mentre que la majoria de ter\xc3\xb2podes tenien peus amb tres dits que tocaven a terra, els dromeos\xc3\xa0urids com Velociraptor nom\xc3\xa9s caminaven sobre el tercer i quart dits. El segon dit, que \xc3\xa9s el que fa m\xc3\xa9s c\xc3\xa8lebre Velociraptor, estava molt modificat i quedava retractat per sobre el terra. Tenia una urpa relativament gran en forma de fal\xc3\xa7, t\xc3\xadpica dels dinosaures dromeos\xc3\xa0urids i trood\xc3\xb2ntids. El m\xc3\xa9s probable \xc3\xa9s que aquesta gran urpa, que podia fer m\xc3\xa9s de 6,5 cent\xc3\xadmetres de llarg a la seva vora exterior, fos una arma de depredaci\xc3\xb3 utilitzada per estripar la carn de les preses i, possiblement, podia causar ferides mortals._NEWLINE_La cua de Velociraptor es mantenia r\xc3\xadgida gr\xc3\xa0cies a unes llargues projeccions \xc3\xb2ssies que hi havia a la superf\xc3\xadcie superior de les v\xc3\xa8rtebres, anomenades prezigap\xc3\xb2fisis, i a una s\xc3\xa8rie de tendons ossificats situats a la part de sota. Les prezigap\xc3\xb2fisis comen\xc3\xa7aven a la desena v\xc3\xa8rtebra caudal i s'estenien fins a cobrir entre quatre i deu v\xc3\xa8rtebres m\xc3\xa9s, segons la seva posici\xc3\xb3 a la cua. Aquesta consist\xc3\xa8ncia r\xc3\xadgida permetia que la cua actu\xc3\xa9s tota ella com una sola unitat, semblant a un bast\xc3\xb3, tot impedint la moci\xc3\xb3 vertical entre les v\xc3\xa8rtebres. Tanmateix, com a m\xc3\xadnim un exemplar conserva una s\xc3\xa8rie de v\xc3\xa8rtebres caudals intactes corbades cap als costats en forma de essa, suggerint que hi havia una flexibilitat horitzontal considerablement m\xc3\xa9s gran. Aquestes adaptacions de la cua probablement oferien m\xc3\xa9s equilibri i estabilitat quan l'animal corria, especialment a gran velocitat._NEWLINE_El 2007, els paleont\xc3\xb2legs Alan Turner, Peter Makovicky, Mark Norell i altres informaren del descobriment d'ancoratges de plomes en un V. mongoliensis ben conservat de Mong\xc3\xb2lia, cosa que confirmava la pres\xc3\xa8ncia de plomes en aquesta esp\xc3\xa8cie.\n_START_SECTION_\nJaciments\n_START_PARAGRAPH_\nTots els exemplars coneguts de Velociraptor mongoliensis foren descoberts a la formaci\xc3\xb3 de Djadokhta de la prov\xc3\xadncia mongola d'\xc3\x96mn\xc3\xb6govi i la regi\xc3\xb3 xinesa de la Mong\xc3\xb2lia Interior. Una esp\xc3\xa8cie de Velociraptor, possiblement V. mongoliensis, tamb\xc3\xa9 est\xc3\xa0 preservada a la formaci\xc3\xb3 de Barun Goyot de Mong\xc3\xb2lia, que \xc3\xa9s lleugerament m\xc3\xa9s recent. S'estima que aquests jaciments paleontol\xc3\xb2gics daten de l'estatge faunal Campani\xc3\xa0 (aproximadament fa 83-70 milions d'anys) de l'\xc3\xa8poca del Cretaci superior._NEWLINE_V. mongoliensis ha estat descobert a moltes de les localitats m\xc3\xa9s c\xc3\xa8lebres i prol\xc3\xadfiques de Djadokhta. L'exemplar tipus fou descobert a la localitat dels Penya-segats Flamejants (tamb\xc3\xa9 coneguda com a Bayn Dzak o Shabarakh Usu), mentre que els \xc2\xabdinosaures combatents\xc2\xbb foren descoberts a la localitat de Tugrig (coneguda tamb\xc3\xa9 com a Tugrugeen Shireh). M\xc3\xa9s recentment, es descobriren f\xc3\xb2ssils de V. mongoliensis a Bayan Mandahu, una localitat prol\xc3\xadfica de Djadokhta a la Mong\xc3\xb2lia Interior xinesa. Les c\xc3\xa8lebres localitats de Khulsan i Khermeen Tsav a Barun Goyot tamb\xc3\xa9 han aportat restes que podrien pert\xc3\xa0nyer al g\xc3\xa8nere Velociraptor._NEWLINE_Totes aquestes localitats preserven un ambient \xc3\xa0rid amb terrenys de dunes de sorra i nom\xc3\xa9s alguns rierols intermitents, tot i que sembla que l'ambient m\xc3\xa9s recent de Barun Goyot era un xic m\xc3\xa9s humit que l'ambient m\xc3\xa9s antic de Djadochta. A part de Protoceratops, el qual predava, Velociraptor compartia el seu ecosistema amb altres cerat\xc3\xb2psids basals com ara Udanoceratops i anquilos\xc3\xa0urids com el pinacosaure, juntament amb algunes esp\xc3\xa8cies d'ovirapt\xc3\xb2rids, trood\xc3\xb2ntids, i altres dromeos\xc3\xa0urids com l'adasaure, i ter\xc3\xb2podes alvarezs\xc3\xa0urids._NEWLINE_V. osmolskae fou descobert a la formaci\xc3\xb3 de Bayan Mandahu, contempor\xc3\xa0nia de la de Djadokhta. Com a Djadokhta, hi eren presents el pinacosaure, Protoceratops, ovirapt\xc3\xb2rids i trood\xc3\xb2ntids.\n_START_SECTION_\nTaxonomia\n_START_PARAGRAPH_\nVelociraptor \xc3\xa9s un membre de la subfam\xc3\xadlia dels velociraptorins, un subgrup derivat de la fam\xc3\xadlia m\xc3\xa9s ampla dels dromeos\xc3\xa0urids. En taxonomia filogen\xc3\xa8tica, Velociraptorinae \xc3\xa9s definit habitualment com a tots els dromeos\xc3\xa0urids m\xc3\xa9s propers a Velociraptor que a Dromaeosaurus. La classificaci\xc3\xb3 dels dromeos\xc3\xa0urids \xc3\xa9s molt variable. Originalment, la subfam\xc3\xadlia dels velociraptorins fou creada per incloure \xc3\xbanicament Velociraptor. Altres an\xc3\xa0lisis han incl\xc3\xb2s m\xc3\xa9s g\xc3\xa8neres, normalment Deinonychus i Saurornitholestes. Una an\xc3\xa0lisi clad\xc3\xadstica recent indica que la subfam\xc3\xadlia dels velociraptorins \xc3\xa9s monofil\xc3\xa8tica, i que inclou Velociraptor, Deinonychus, Tsaagan, i un g\xc3\xa8nere molt proper (per\xc3\xb2 classificat amb incertesa), Saurornitholestes._NEWLINE_En el passat s'han assignat altres esp\xc3\xa8cies de dromeos\xc3\xa0urid al g\xc3\xa8nere Velociraptor, incloent-hi Deinonychus antirrhopus i Saurornitholestes langstoni. Com que Velociraptor fou el primer a ser descrit, aquestes esp\xc3\xa8cies foren anomenades Velociraptor antirrhopus i Velociraptor langstoni. Tanmateix, les \xc3\xbaniques esp\xc3\xa8cies de Velociraptor actualment reconegudes s\xc3\xb3n V. mongoliensis i V. osmolskae. _NEWLINE_Quan fou descrit originalment el 1924, Velociraptor fou classificat dins la fam\xc3\xadlia dels megalos\xc3\xa0urids, com era el cas de la majoria de dinosaures carn\xc3\xadvors en aquell temps (els megalos\xc3\xa0urids, com Megalosaurus, eren una mena de t\xc3\xa0xon \xc2\xabcalaix de sastre\xc2\xbb, on s'agrupaven moltes esp\xc3\xa8cies sense relaci\xc3\xb3 entre elles). A mesura que es multiplicaren els descobriments de dinosaures, Velociraptor fou posteriorment reconegut com a dromeos\xc3\xa0urid. Tots els dromeos\xc3\xa0urids han estat assignats a la fam\xc3\xadlia dels arqueopter\xc3\xadgids per almenys una autoritat (cosa que, en efecte, convertiria Velociraptor en un ocell no volador).\n_START_SECTION_\nComportament predador\n_START_PARAGRAPH_\nL'exemplar de \xc2\xabdinosaures combatents\xc2\xbb, descobert el 1971 a Mong\xc3\xb2lia, preserva un V.\xc2\xa0mongoliensis i un Protoceratops andrewsi en combat, i ofereix una prova directa del comportament predador. Quan se'l descrigu\xc3\xa9 per primer cop, es teoritz\xc3\xa0 que els dos animals s'havien ofegat. Tanmateix, com que els animals estaven conservats en dip\xc3\xb2sits de dunes de sorra molt antics, actualment es creu que els animals quedaren enterrats en sorra, o b\xc3\xa9 a causa del col\xc2\xb7lapse d'una duna o a causa d'una tempesta de sorra. L'enterrament devia haver estat extremament r\xc3\xa0pid, a jutjar de les posicions naturals en qu\xc3\xa8 quedaren preservats els animals. Manquen les dues potes anteriors i una pota posterior del Protoceratops, cosa que ha estat interpretada com a prova que animals carronyers trobaren els cad\xc3\xa0vers despr\xc3\xa9s de morts._NEWLINE_L'urpa distintiva del segon dit dels dromeos\xc3\xa0urids ha estat tradicionalment representada com una arma estripadora, assumint que s'utilitzava per tallar i esbudellar la presa. A l'esp\xc3\xa8cimen dels \xc2\xabdinosaures combatents\xc2\xbb, el Velociraptor es troba a sota, amb una de les seves urpes en forma de fal\xc3\xa7 aparentment clavada al coll de la seva presa, mentre que el bec del Protoceratops mossega la pota anterior dreta del seu atacant. Aix\xc3\xb2 suggereix que Velociraptor hauria pogut utilitzar la seva urpa en forma de fal\xc3\xa7 per perforar parts vitals del coll, com ara la vena jugular, la car\xc3\xb2tide o la tr\xc3\xa0quea, en lloc de per estripar l'abdomen. La vora interior de l'urpa era arrodonida i no estava particularment afilada, cosa que podria haver evitat qualsevol mena d'acci\xc3\xb3 tallant o estripadora, tot i que nom\xc3\xa9s es coneix el nucli ossi de l'urpa. La gruixuda paret abdominal de pell i m\xc3\xbascul de les esp\xc3\xa8cies presa m\xc3\xa9s grans haurien estat dif\xc3\xadcils d'estripar sense una superf\xc3\xadcie tallant especialitzada. La hip\xc3\xb2tesi de l'urpa tallant fou posada a prova en un documental de la BBC del 2005, The Truth About Killer Dinosaurs. Els productors del programa crearen una pota artificial de Velociraptor amb una urpa en forma de fal\xc3\xa7 i utilitzaren ventre de porc per simular la presa del dinosaure. Tot i que l'urpa penetr\xc3\xa0 la paret abdominal, no fos capa\xc3\xa7 d'estripar-la, cosa que indica que no es feia servir per esbudellar les preses. Tanmateix, aquest experiment no ha estat publicat ni repetit per altres cient\xc3\xadfics, de manera que els seus resultats no poden ser confirmats._NEWLINE_S'han trobat restes de Deinonychus, un dromeos\xc3\xa0urid estretament relacionat, en grups de diversos individus. Deinonychus tamb\xc3\xa9 ha estat trobat en associaci\xc3\xb3 amb un gran herb\xc3\xadvor, Tenontosaurus, que ha estat una prova de ca\xc3\xa7a cooperativa. L'\xc3\xbanica prova s\xc3\xb2lida de comportament social entre els dromeos\xc3\xa0urids ve d'una pista de petjades de dinosaure a la Xina, que presenta sis individus d'una esp\xc3\xa8cie gran movent-se en grup, tot i que no es trob\xc3\xa0 cap prova de ca\xc3\xa7a cooperativa. Tot i que s'han trobat molts f\xc3\xb2ssils a\xc3\xafllats de Velociraptor a Mong\xc3\xb2lia, cap d'ells no estava associat amb altres exemplars. Per tant, tot i que Velociraptor \xc3\xa9s representat habitualment com un ca\xc3\xa7ador en grup, com a Parc Jur\xc3\xa0ssic, els indicis f\xc3\xb2ssils s\xc3\xb3n limitats per donar suport a aquesta teoria pels dromeos\xc3\xa0urids en general, i inexistents per Velociraptor en concret.\n_START_SECTION_\nMetabolisme\n_START_PARAGRAPH_\nVelociraptor era probablement de sang calenta en un cert grau, car requeria una quantitat significativa d'energia per ca\xc3\xa7ar. Els animals moderns que tenen una coberta de plomes o de p\xc3\xa8l, com Velociraptor, tendeixen a ser de sang calenta, car aquestes cobertes funcionen com a a\xc3\xafllament t\xc3\xa8rmic. Tanmateix, el ritme de creixement ossi dels dromeos\xc3\xa0urids i algunes aus primitives suggereixen un metabolisme m\xc3\xa9s moderat, en comparaci\xc3\xb3 amb la majoria de mam\xc3\xadfers i ocells de sang calenta actuals. El kiwi s'assembla als dromeos\xc3\xa0urids en la seva anatomia, tipus de plomes, estructura \xc3\xb2ssia i fins i tot l'anatomia estreta dels passatges nasals (que generalment s\xc3\xb3n un indicador clau del metabolisme). El kiwi \xc3\xa9s una au no voladora, altament activa i especialitzada, amb una temperatura corporal estable i un ritme metab\xc3\xb2lic en rep\xc3\xb2s relativament baix, fent-ne un bon model pel metabolisme d'ocells primitius i dromeos\xc3\xa0urids.\n_START_SECTION_\nAspectes culturals\n_START_PARAGRAPH_\nVelociraptor \xc3\xa9s ben conegut pel seu paper com un predador astut i mortal a la novel\xc2\xb7la del 1990 Parc Jur\xc3\xa0ssic de Michael Crichton i a la seva versi\xc3\xb3 en pel\xc2\xb7l\xc3\xadcula del 1993, dirigida per Steven Spielberg. Els \xc2\xabraptors\xc2\xbb representats a Parc Jur\xc3\xa0ssic estan modelats a partir d'un parent m\xc3\xa9s gran, Deinonychus, que en aquell temps Gregory Paul denominava Velociraptor antirrhopus. Els paleont\xc3\xb2legs de la pel\xc2\xb7l\xc3\xadcula i la novel\xc2\xb7la desenterren un suposat esquelet de Velociraptor a Montana, lluny de l'h\xc3\xa0bitat del centre d'\xc3\x80sia de Velociraptor, per\xc3\xb2 dins l'h\xc3\xa0bitat de Deinonychus. Un personatge de la novel\xc2\xb7la de Crichton afirma que \xc2\xab[\xe2\x80\xa6] Deinonychus \xc3\xa9s actualment considerat un dels velociraptors\xc2\xbb, cosa que indica que Crichton tamb\xc3\xa9 utilitz\xc3\xa0 la taxonomia de Paul, si b\xc3\xa9 els \xc2\xabraptors\xc2\xbb de la novel\xc2\xb7la s\xc3\xb3n anomenats V. mongoliensis._NEWLINE_Steven Spielberg tamb\xc3\xa9 podria haver augmentat la mida dels Velociraptor de la pel\xc2\xb7l\xc3\xadcula com a llic\xc3\xa8ncia dram\xc3\xa0tica. A m\xc3\xa9s, les potes anteriors dels dinosaures de la pel\xc2\xb7l\xc3\xadcula diferien en estructura i postura de les dels dromeos\xc3\xa0urids reals, i les seves cues eren massa curtes i flexibles, errors anat\xc3\xb2mics que contradiuen directament els indicis f\xc3\xb2ssils. La versi\xc3\xb3 de la pel\xc2\xb7l\xc3\xadcula de Velociraptor tamb\xc3\xa9 estava coberta d'escates. En la vida real, el Velociraptor, com molts altres ter\xc3\xb2podes maniraptors, estava cobert de plomes. A Parc Jur\xc3\xa0ssic III, els Velociraptor s\xc3\xb3n representats amb estructures semblants a plomes a la part posterior del cap i del coll, que emper\xc3\xb2 no s'assemblen a les plomes semblants a plomissol que tenien els dromeos\xc3\xa0urids reals, i els ancoratges de ploma trobats en alguns exemplars de Velociraptor demostren que tenien plomes ben desenvolupades semblants a la dels ocells moderns. Tamb\xc3\xa9 a Parc Jur\xc3\xa0ssic III, el Doctor Alan Grant, interpretat per Sam Neill, afirma que Velociraptor eren m\xc3\xa9s intel\xc2\xb7ligents que els dofins, balenes i alguns primats. Basant-se en els indicis f\xc3\xb2ssils, aix\xc3\xb2 \xc3\xa9s altament improbable. \xc3\x89s m\xc3\xa9s versemblant que, en despit de ser intel\xc2\xb7ligents per ser dinosaures, fossin menys intel\xc2\xb7ligents que els f\xc3\xa8lids actuals._NEWLINE_A causa de l'\xc3\xa8xit de la majoria de productes relacionats amb Parc Jur\xc3\xa0ssic, Velociraptor ha esdevingut un exemple ubic dels dinosaures a la cultura popular. Ha aparegut en m\xc3\xbaltiples joguines, dibuixos animats, videojocs i s\xc3\xa8ries de televisi\xc3\xb3 per nens, aix\xc3\xad com diversos documentals recents. El 1995, la ciutat de Toronto aconsegu\xc3\xad una franqu\xc3\xadcia de l'NBA, que fou batejada Toronto Raptors."